Jens Peter Vernersen (S), 2002-10-24:
I skatteministerens besvarelse af forespørgslen tror jeg, man specielt skulle lægge mærke til det toneleje, som skatteministeren havde. Skatteministeren brugte et af sine sædvanlige udtryk: Virksomhederne skal ikke belastes af bøvl.
Det betyder vel ikke modsat, at man ikke skal sikre sig, at disse virksomheder i hvert fald bliver undergivet fornøden kontrol, så de kommer til at betale den rigtige skat?
Jeg går ud fra, at det synspunkt, at den rigtige skat skal betales, vejer højere end det synspunkt, som skatteministeren har haft mange gange om bøvl osv. Jeg vil også godt sige om de lister, som skatteministeren henviser til: De ligger jo i Selskabsstyrelsen, de er offentligt tilgængelige for alle.
Der kan man se disse 1.200 virksomheder, hvoraf den første på listen er et stort multinationalt benzinselskab.
Der kan gives mange forklaringer, men det er utroligt, hvis ikke de tjener så meget, at de kan betale skat i vores land osv.
Men det er jo ikke kun disse 1.200.
Hvad med alle dem, der kommer lige efter, der måske ikke betaler den rigtige skat?
De er jo mindst lige så interessante. Jeg har også godt hørt, at skatteministeren mener, at det måske drejer sig om 5 mia. kr.
Men hvis det nu er 5 mia. kr., er det vel sådan set også værd at tage fat om.
Det er formentlig ikke 5 mia. kr., det er formentlig noget mere.
Det er formentlig heller ikke de der måske op til 40 mia. kr., men det ligger et eller andet sted midt imellem. Jeg mener faktisk, at der er meget at tage fat på.
I Socialdemokratiet lægger vi afgørende vægt på, at
når man skal beskattes, så sker det på et retfærdigt grundlag
Derfor er det jo også stødende for den store del af befolkningen, der hver eneste dag passer deres arbejde,
at se, at mange selskaber rent faktisk ikke betaler.
For Socialdemokratiet er det afgørende - og det kan altså ikke gradbøjes - at skattebetalingen sker i overensstemmelse med den reelle indtjening, og det er såmænd også derfor, vi har bidraget til den her forespørgsel.
Det er selvfølgelig helt afgørende, at skattekontrollen er til stede også i de mange selskaber, der opererer i flere lande.
Det er helt uacceptabelt, når et meget stort antal selskaber, såkaldt multinationale, åbenbart kan drive forretning i Danmark uden skattebetaling og via sine selskabskonstruktioner kan placere overskuddet i andre lande eller måske i skattely.
Man kan jo godt spørge: Kan det virkelig være så dårligt, at selv den største burgerkæde ikke har betalt skat i Danmark i 21 år?
Man kan selvfølgelig sige: Jamen der er nogle folk, der arbejder i den kæde dér, fortrinsvis unge mennesker på frikort.
Det, der undrer mange, når man har været igennem den lange liste, som jo er tankevækkende læsning, er, at det er muligt at undgå skattebetaling til finansiering af det danske velfærdssamfund.
Mange undrer sig over, hvordan det kan lade sig gøre, og peger på det lille selskab Thisted Bryghus, som betaler skat.
Multinationale virksomheder med samme produkter gør det ikke.
Det er helt uacceptabelt.
Jeg har set i skatterevisorernes blad, at det er en svær opgave at opkræve disse skatter, og derfor synes jeg også, det er betænkeligt, at det, der gøres på selskabsskatteområdet ude i kommunerne i den kommende finanslov, reduceres med 15 pct.
Det vil sige, at indsatsen for selskabsbeskatningen reduceres, og der er heller ikke tilstrækkelige værktøjer til rådighed, det er helt åbenbart.
Som sagt ved vi ikke, hvor stort beløbet er.
Vi synes, det er nødvendigt at arbejde grundigt med det her, og derfor skal jeg også på vegne af Socialdemokratiet, SF, Det Radikale Venstre og Enhedslisten fremkomme med følgende: Forslag til vedtagelse
»Folketinget opfordrer regeringen til at sikre, at multinationale selskaber kommer til at betale skat i Danmark i overensstemmelse med den reelle indtjening.
Folketinget konstaterer, at der eksisterer et misforhold